**Skriftlig beretning 2018.**

Egedal Lærerkreds´ skriftlige beretning er et kort tilbageblik på, hvad der er sket i foreningen siden vores sidste generalforsamling i marts 2017. Den skriftlige beretning skaber, sammen med den mundtlige beretning, baggrund for debatten på den ordinære generalforsamling om formandens beretning.

**Marts 2017:**

På den ordinære generalforsamling har vi besøg af Børne- og skoleudvalgsformand Carina Buurskov, som holder et gennemarbejdet oplæg og derefter har en kort debat med forsamlingen.

Generalforsamlingen vedtager to udtalelser, som kan læses på vores hjemmeside:

<http://www.egedallaererkreds.dk/oevrig-information/tidligere-generalforsamlinger/generalforsamling-2017>

Kredsen indleder forhandlinger om tale/høre lærernes lønforhold.

Kredsen indgår en ny ”Fælles Forståelse af et Administrationsgrundlag” for skoleåret 2017/18. Det nye grundlag gør endeligt op med kravet om fuld tilstedeværelse, således at den enkelte lærer/børnehaveklasseleder kan henlægge tiden til den individuelle forberedelse til andre steder end skolen uden forudgående aftale med lederen. Samtidigt bliver det beskrevet, at proceduren vedr. opgaveoversigterne og den tilhørende dialog skal aftales i MED og at skoleårets planlægning samt hele skolens opgaveportefølje skal drøftes inden udarbejdelsen af opgaveoversigterne.

<http://www.egedallaererkreds.dk/media/9855953/administrationsgrundlag-2017-18.pdf>

Kredsen udarbejder i samarbejde med centerchefen en pressemeddelelse for at promovere denne forståelse i rekrutterings øjemed. Desværre kommer den ikke længere end kommunens hjemmeside.

**April 2017:**

Formanden deltager i ansættelsesudvalget vedr. ansættelsen af ny Centerchef.

Søren Trier bliver ansat som ny Centerchef for CSD (Center for skole- og dagtilbud). Vi ser frem til et godt samarbejde.

**Maj 2017:**

Forretningsudvalget deltager i Børne- og skoleudvalgets dialogmøde med Skolebestyrelserne. Umiddelbart efter dette møde har FU første møde med skolebestyrelsesformændene om planlægning af vores traditionelle vælgermøde med de opstillingsberettigede partier til Kommunalval 2017 i Egedal.

Kredsen har fortsatte forhandlinger vedr. løn til tale/hørelærerne. Forhandlingerne sættes i bero til den nye Centerchef er tiltrådt.

Næstformanden deltager i Hoved-MEDs årlige møde med Økonomiudvalget.

**Maj-juni 2017:**

Kredsen indleder forhandlinger med Distriktsskolerne vedr. lokalløns aftaler for de enkelte distriktsskoler. Vi har fortsat stor fokus på at indgå ”fællestillæg” for alle vores lærere og børnehaveklasseledere. Efter nogle positive forhandlingsmøder får vi bevaret og udvidet disse fællestillæg; se mere her: <http://www.egedallaererkreds.dk/loen-og-arbejdstid/loen>

Nye tal fra kommunen viser, at personaleomsætningen på lærerområdet i Egedal er på vej til at finde et naturligt leje.

**Juni 2017:**

Vores nye centerchef tiltræder. Formanden har det første uofficielle møde med Søren Trier og aftaler blandt andet, at Søren deltager på vores medlemskursus i oktober.

Forretningsudvalget holder planlægningsmøde med Skolebestyrelserne om vælgermøde i november. Her udarbejdes bl.a. spørgsmål til kandidaterne.

Formanden deltager i Byrådets 1. budgetseminar

**August 2017**

Kredsen deltager i workshoppen om: Effektivisering og kvalificering af folkeskolerne i Egedal, som er optakten til de planlagte besparelser på folkeskoleområdet; de 12, 3 mio. kr.

Formanden er til ”kaffemøde” med Borgmester Karsten Søndergaard.

Egedal Lærerkreds fremsender ændringsforslag til foreningens OK18 krav. Vores ændringsforslag lyder: ”Ved OK18 skal der ske en udbygning af anciennitetsforløbet for lærere og børnehaveklasseledere på ny løn. Der tillægges yderligere anciennitetstrin efter 14 års beskæftigelse under LC’ overenskomst.”

**September 2017:**

Formanden deltager i Byrådets 2. budgetseminar.

Fortsatte forhandlinger om tale/høre lærernes lønindplacering. Forhandlingerne vedrører tale/høre lærere uden læreruddannelse men med anden relevant uddannelse. To på hinanden følgende møder ender med et ”uenighedsreferat.” Uenigheden hæves til ”Niveau 2” forhandlinger, hvor DLF centralt og KL bistår ved forhandlingen.

Forretningsudvalget deltager i Børne- og skoleudvalgets dialogmøde med skolebestyrelserne.

Kredsen afholder ”KS-dage” med deltagelse af AMR.

Kredsen har læserbrev i Lokalavisen og Frederiksborgs Amts Avis om kommunens rekrutterings- og fastholdelsesproblemer.

**Oktober 2017:**

Kredsstyrelsen deltager i TR-Stormødet i Odense arrangeret af Danmark for Velfærd.

Vores to kongresdelegerede, Henning og Steen deltager i DLF´s kongres. Flere af vores tillidsrepræsentanter overværer dele af kongressen. Henning er på vegne af Egedal Lærerkreds på talerstolen for at motivere vores forslag. Vi vælger dog, efter en længere debat, at trække vores forslag til OK krav, da vi oplever en velvilje til at se nærmere på området ved kommende overenskomstforhandlinger.

Formanden holder ”kaffemøde” med formanden for Børne- og Skoleudvalget, Carina Buurskov.

Forretningsudvalget holder første møde med Centerchefen og Distriktsskolelederne om ønsker og forventninger til et evt. nyt Administrationsgrundlag.

Egedal Lærerkreds afholder endnu et meget velbesøgt medlemskursus, hvor vores medlemmer blandt andet får lejlighed til at debattere med vores nye centerchef, Søren Trier. Tak til alle for nogle gode dage med både fagligt og socialt indhold.

Alle vores tillidsrepræsentanter er til regionalt TR-møde i København for at høre nyt om foreningens krav og forventninger til OK18 på baggrund af kongressen. Strategien for de kommende forhandlinger er også en del af dette møde.

**November 2017:**

Kredsstyrelsen deltager i Store Kursus, som er et efter- videreuddannelsestilbud til vores TR.

Kredsstyrelsen afholder møder for nye medarbejdere på distriktsskolerne.

Møde nr. 2 med centerchef og distriktsskolelederne om tanker og ønsker til et kommende Administrationsgrundlag. Deltagerne afsætter ny mødedato i det nye år.

Kredsen har endnu et læserbrev i de lokale medier om rekrutteringsproblemerne som optakt til både vælgermøde og KV17.

I samarbejde med skolebestyrelserne i Egedal afholder Kredsen et stort vælgermøde som optakt til Kommunalvalg 17. Ca. 250 personer deltager i dette møde, hvor vores kandidater får lejlighed til blandt andet at tale om besparelserne på 12,3 mio. kr., rekruttering og fastholdelse af lærere og inklusion. Kun Liberal Alliance tør sætte ”navn” på besparelserne – øget undervisningstimetal for lærerne og flere elever i klasserne! Flere nævner dog, at de 12,3 mio. kr. skal findes på ”effektiviseringer” og ikke ”serviceforringelser” og enkelte partier er villige til at genåbne budgettet. Alle partier, bortset fra Venstre, er villige til at indgå en flerårig *aftale* med Egedal Lærerkreds.

Der er grundige referater af selve mødet i både Lokalavisen og i Frederiksborgs Amts Avis.

Kredsen (gen-) fremsender forslag til lokallønsforbedring på to løntrin til alle overenskomstmæssigt ansatte lærere og børnehaveklasseledere. Begrundelsen er problemerne med at rekruttere og fastholde læreruddannet personale. I samme mail fremsættes forslag om, at lærere/børnehaveklasseledere i den lukkede gruppe ansat i de gamle Ølstykke og Stenløse kommuner hæves til Smørum niveau (43->45). Forslagene er prioriteret som skrevet.

I samarbejde med Frederikssunds lærerkreds arrangerer vi et informationsmøde om pensionsforhold både for tjenestemænd og overenskomstansatte.

**December 2017:**

Egedal kommunes nye Byråd bliver enige om at splitte Børne- og skoleudvalget op i to nye udvalg. ”Vores” udvalg hedder fremover Skoleudvalget og består af fem byrådsmedlemmer. Vi ser frem til et godt samarbejde med politikerne.

På regionale kredsformandsmøder orienteres vi om de første møder vedr. OK18.

I samarbejde med de andre kredse i Nordsjælland, FAK, arrangeres et medlemsmøde med Anders Bondo Christensen. Mødet afholdes i Hillerød 31. januar og har OK18 som omdrejningspunkt.

Niveau 2 forhandling om ændret lønforløb for tale/høre lærere ender endnu en gang i uenighed; se også ”September 2017.” Vi hæver endnu en gang forhandlingerne et niveau.

**Januar 2018:**

KL og LC (Kommunernes Landsforening og Lærernes Centralorganisation) har ”Niveau 3” forhandlinger om Egedal Lærerkreds´ lønforslag om forbedringer af tale/høre lærernes lønforløb. Steen deltager som ”tekniker.” Desværre ender også dette møde i uenighed. Nu må vi afvente om dette område kan falde på plads ved de centrale forhandlinger om OK18.

Kredsen afholder første forhandlingsmøde om generelle lønforbedringer til lærere og børnehaveklasseledere i Egedal; se også ”November 2017.”

Parterne bliver enige om at udskyde forhandlingerne til maj 2018, da administrationen er i gang med en ny budgettildelingsmodel, som gerne skal bringe mere klarhed og gennemsigtighed over skolernes og CSD´s økonomi.

Parterne er også enige om at kigge nærmere på muligheden for at lægge de lokale lønmidler på skolerne ind i vores forhåndsaftale.

Kredsen og distriktsskolelederne samt centerchefen holder nyt overordnet møde om muligheder og udfordringer i skolevæsenet med det formål at kvalificere kommende forhandlinger om en lokal arbejdstidsaftale.

96 medlemmer i Egedal Lærerkreds tilmelder sig orienteringsmødet om OK18 med Anders Bondo Christensen i Hillerød. Det store antal tilmeldte viser den enorme interesse, der er for de igangværende forhandlinger og måske også den bekymring der er for vores arbejdstidsregler og risikoen for en ny konflikt. Det er meget flot, at så mange tager sig tid til at mødes en hverdagsaften i en travl hverdag.

**Februar 2018**

Og så venter vi spændt på dette års forhandlinger om OK18. I skrivende stund er forhandlingerne om en kommende overenskomst gået i hårdknude på både det statslige og det kommunale område. Det trækker op til en konflikt – en konflikt som vi ikke kender omfanget af. Bliver det en punktstrejke for alle organisationer, en punktstrejke på vores område og/eller bliver der tale om lockout af hele eller dele af det offentlige område. Bliver det den samlede lønramme eller bliver det vores arbejdstidsregler eller måske den betalte frokostpause, der udløser en evt. konflikt. Det bliver spændende at følge, om sammenholdet mellem organisationerne og den såkaldte ”Musketer-ed” kan stå sin prøve i dette års forhandlinger

I løbet af året deltager vi løbende i møder i vores Forpligtende Kredssamarbejde, FAK. Det er i dette regi, at de nordsjællandske kredse samarbejder om politikudvikling og fagpolitisk sparring, og det er også i dette regi at vores pædagogiske tovholder, Thomas, og vores tovholder på arbejdsmiljøområdet, Karina, får input til vores arbejde lokalt og kan sparre med de andre kredse i forhold til aktuelle udfordringer.

Sammen med vores lokale AMR holder Karina flere møder på kredskontoret.

Udover ovennævnte politiske arbejde bruger vi i Kredsen meget tid og mange kræfter på at hjælpe medlemmerne i forskellige sager omhandlende fx lønindplacering, barsel, ferie, pensionsberegninger og meget andet.

Kredsen medvirker også som bisidder ved diverse møder med medlemmer, fx fraværssamtaler, afskedssager mm. både på de enkelte arbejdspladser men også ved møder i jobcentre, rehabiliteringsteam mv.

Forretningsudvalgets medlemmer deltager løbende i mange møder og kurser arrangeret af Danmarks Lærerforening både for at dygtigøre os selv, så vores sagsbehandling kan blive så kvalificeret som muligt men også for at være en aktiv debattør i vores fagforening og for hele tiden at være så opdateret som muligt på, hvad der sker på såvel centralt som på lokalt niveau.

Den skriftlige beretning er afsluttet primo uge 8, 2018.

På vegne af Kredsstyrelsen i Egedal Lærerkreds

Steen Herløv Madsen

Kredsformand